Bejn Mejju tas-sena l-oħra u l-Mejju li għadda, l-ekonomija tal-pajjiż ħolqot ftit aktar minn 11,900 impjieg ġdid. Fl-istess waqt il-persuni jirreġistraw għax-xogħol naqsu b’122. Ir-rekords amministrattivi ta’ Jobsplus maħruġa mill-Uffiċċju Nazzjonali tal-Istatistika juru li fuq medda ta’ sena, l-impjiegi żdiedu b’5.8%. Il-ħaddiema f’impjieg jew ifittxu x-xogħol qabżu l-mitejn u tmintax-il elf. Miċ-ċifri tal-Uffiċċju Nazzjonali tal-Istatistika joħroġ li bejn Mejju tas-sena l-oħra u Mejju li għadda, ftit aktar minn 11,000 impjieg ġdid jinħolqu fis-settur privat. Minnhom kważi 1,500 bdew jaħdmu għal rashom. Fl-istess perjodu l-ħaddiema mal-Gvern żdiedu b’837. Ċifri juru wkoll li kien hemm żidiet fil-ħaddiema li għandhom impjieg part time biss u anke l-ħaddiema li barra l-impjieg regolari tagħhom għandhom xogħol part time. Mir-rekords amministrattivi joħroġ li sa Mejju li għadda kien hemm ftit aktar minn 35,000 persuna li għandhom xogħol fuq bażi part time. Kien hemm ukoll ftit aktar minn 29,000 persuna li huma reġistrati ma’ Jobsplus li barra l-impjieg fiss għandhom ukoll xogħol part time.